鄱陽湖
作者：周弼
朝代：宋

paragraphs: 鄱陽湖浸東南境，有人曾量三十六萬頃。
我昔乘槎渤澥間，眇視天溟坎蛙井。
浪何爲而起於青雲之底，日何爲而碎於泥沙之裏。
太極初分一物無，天水相包若雞子。
揚瀾可供李白青州杓，彭蠡付與盧敖洗龜殻。
斗大孤山沒處藏，斸取來搘鼎鐺脚。
胸中八九吞雲夢，似此蹄涔亦何用。
安得快意大荒之東東復東，指麾魚鼈騎蒼龍。